กสิกรไทยซิวแชมป์ขายประกัน
&nbsp;&#8220;กสิกรไทย&#8221; หวังขึ้นแท่นผู้นำตลาดแบงก์แอสชัวรันส์
8 ส.ค. 2554

“กสิกรไทย” หวังขึ้นแท่นผู้นำตลาดแบงก์แอสชัวรันส์ 
หลังครึ่งปีมาแรงกวาดเบี้ยรับปีแรกกระฉูด เตรียมลุยขยายฐานลูกค้าระดับบน หวังดันเบี้ยรับรวมปีนี้โต 3 หมื่นล้าน 
นายศีลวัต สันติวิสัฏฐ์ ผู้ช่วยกรรมการผู้จัดการ ธนาคารกสิกรไทย กล่าวว่า ขณะนี้ธนาคารมียอดเบี้ยประกันชีวิตรับปีแรก(FYP) ในธุรกิจแบงก์แอสชัวรันส์สูงเป็นอันดับ 1 ในตลาดแล้ว หลังจากเบี้ยรับปีแรกในช่วงครึ่งปีที่ผ่านมามีการเติบโตขึ้นถึง 27% หรือ 5,730 ล้านบาท สูงกว่าคู่แข่งที่เป็นเจ้าตลาดเดิมอย่างธนาคารไทยพาณิชย์ประมาณ 1,000 ล้านบาท 
ที่เป็นเช่นนี้เพราะธนาคารได้ปรับกลยุทธ์การตลาดที่เน้นเจาะกลุ่มลูกค้าที่มีรายได้ประจำตั้งแต่ 1.5 หมื่นบาทต่อเดือน ซึ่งเป็นกลุ่มที่มีความต้องการซื้อกรมธรรม์คุ้มครองชีวิตเพิ่มขึ้น
“ก่อนหน้านี้เบี้ยรับปีแรกของเรายังตามคู่แข่งอยู่มากเมื่อเทียบกับคู่แข่ง แต่เมื่อตัวเลขในครึ่งปีแรกออกมาปรากฏว่ายอดเบี้ยปีแรกของเราขยับตัวสูงกว่าตลาดถึง 30% จนแซงคู่แข่งได้ ดังนั้นในปีนี้เราจึงตั้งเป้าจะรักษาการเป็นผู้นำด้านการเติบโตของเบี้ยรับใหม่ โดยเชื่อว่าในครึ่งปีหลังการเติบโตจะยังคงดีต่อเนื่อง เพราะธนาคารมีการปรับกลยุทธ์และออกผลิตภัณฑ์ใหม่อย่างต่อเนื่อง” นายศีลวัต กล่าว
นายศีลวัต กล่าวว่า แผนการตลาดธุรกิจแบงก์แอสชัวรันส์ในช่วงครึ่งปีหลัง นอกจากการรุกกลุ่มลูกค้าระดับกลางแล้ว ธนาคารมีแผนเข้าไปขยายฐานลูกค้าระดับบนเพิ่มขึ้นจากปัจจุบันที่มีสัดส่วนอยู่ราว 1 หมื่นราย โดยจะใช้ผลิตภัณฑ์ประกันเพื่อการลงทุนให้ผลตอบแทนสูง เข้าไปทำตลาดมากกว่ากรมธรรม์ที่เน้นให้ความคุ้มครองสุขภาพหรือชีวิต เช่น ผลิตภัณฑ์ประกันชีวิต 10/1 ที่มีทุนประกัน 10 ล้านบาท จ่ายเบี้ยปีละ 9 ล้านบาท ให้ผลตอบแทน 3-4%
“ขณะนี้ธนาคารหลายแห่งเริ่มเข้ามาทำตลาดในระดับล่างๆ ลงมา เพราะลูกค้าระดับบนของเขาถูกทำตลาดและขายผลิตภัณฑ์ให้ไปหมดแล้ว แต่สำหรับของเรากลุ่มลูกค้าระดับบนยังมีพื้นที่ให้เติบโตได้อีก โดยเราต้องปรับผลิตภัณฑ์ให้ตรงกับความต้องการของลูกค้ากลุ่มนี้ที่จะเริ่มมองหาผลตอบแทนมากกว่าการคุ้มครอง เพราะเขามีรายได้สูงอยู่แล้ว” นายศีลวัต กล่าว